b'\n_START_ARTICLE_\nZs\xc3\xb3fia Torma\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaentr-o familie nobil\xc4\x83, ca fiic\xc4\x83 a unui baron. Familia sa a avut un mare interes pentru istoria antic\xc4\x83, \xc8\x99i astfel a studiat \xc3\xaen cadrul Universit\xc4\x83\xc8\x9bii din Cluj (actualmente, Universitatea Babe\xc8\x99-Bolyai). A fost prima femeie arheolog din Transilvania. Zs\xc3\xb3fia Torma a lucrat timp de mai mul\xc8\x9bi ani \xc3\xaen Cluj, unde a avut un rol important \xc3\xaen fondarea Muzeului Na\xc8\x9bional de Istorie a Transilvaniei (MNIT). O colec\xc8\x9bie cu obiectele ei exist\xc3\xa2nd la muzeu al\xc4\x83turi de celebrele t\xc4\x83bli\xc8\x9be de la T\xc4\x83rt\xc4\x83ria, vechi de peste 5.000 de ani._NEWLINE_Torma a fost autodidact\xc4\x83 \xc8\x99i a corespondat cu renumi\xc8\x9bi arheologici din Stuttgart, Paris, Praga, Mainz, Budapesta, Hamburg, Berlin, Bucure\xc8\x99ti, Sibiu, cu care a purtat discu\xc8\x9bii despre descoperirile sale din zona Turda\xc8\x99, de l\xc3\xa2ng\xc4\x83 Alba Iulia. Acolo a descoperit pentru prima dat\xc4\x83, \xc3\xaen 1874, existen\xc8\x9ba unei \xe2\x80\x9escrieri\xe2\x80\x9d preistorice \xc3\xaen sud-estul Europei. S\xc4\x83p\xc4\x83turile \xc3\xaentreprinse de Torma au avut ca rezultate concrete descoperirea de obiecte ceramice, figurine inscrip\xc8\x9bionate, care au fost, apoi, distribuite muzeelor din Berlin, Mainz, M\xc3\xbcnchen \xc8\x99i Cluj. A descoperit \xc3\xaen Turda\xc8\x99 locuin\xc8\x9be neolitice \xc8\x99i a g\xc4\x83sit mai multe materiale ceramice, unelte, piese de cult \xc8\x99i podoabe. Torma \xc8\x99i-a desf\xc4\x83\xc8\x99urat cea mai mare parte a activit\xc4\x83\xc8\x9bii la Or\xc4\x83\xc8\x99tie, unde a \xc8\x99i creat un muzeu de arheologie \xc8\x99i etnografie._NEWLINE_Materialele \xc8\x99i noti\xc8\x9bele Zs\xc3\xb3fiei Torma s-au p\xc4\x83strat la MNIT. Ea \xc8\x99i-a donat colec\xc8\x9bia de manuscrise muzeului din Cluj \xc8\x99i a stat la baza form\xc4\x83rii acestuia fiind una dintre cele mai importante colec\xc8\x9bii ale institu\xc8\x9biei. \xc3\xaen plus, Torma \xc8\x99i-a f\xc4\x83cut studiile la Cluj \xc8\x99i aici \xc8\x99i-a primit titlurile universitare. Zs\xc3\xb3fia Torma a fost prima femeie care a primit titlul de Doctor Honoris Causa la Universitatea din Cluj, fiind totodat\xc4\x83 \xc8\x99i prima femeie arheolog din Transilvania. Descoperirile ei au ap\xc4\x83rut \xc3\xaen importante publica\xc8\x9bii interna\xc8\x9bionale, aceasta particip\xc3\xa2nd, \xc3\xaen 1876, la Congresul de Arheologie de la Budapesta, iar, apoi, la Congresul de la Berlin. La Berlin s-a \xc3\xaent\xc3\xa2lnit cu arheologul german Heinrich Schliemann, descoperitorul Troiei, care a fost impresionat de descoperirile de la Turda\xc8\x99._NEWLINE_Cea mai cunoscut\xc4\x83 lucrare de specialitate a Zs\xc3\xb3fiei este Ethnographische Analogien, publicat\xc4\x83 \xc3\xaen Jena, 1894.'